Is-Sibt, 12 ta' Lulju 2014: Qed niktiblek minn raħal ċjejken ħafna fis-Slovenia fejn ġejt ma' marti biex ngħaddu ftit jiem ta' mistrieh għall-arja friska tal-muntanji. Onestament l-ismijiet ta' dawn il-postijiet lanqas biss nippronunzjhom ma naf, aħseb u ara kemm naf niktibhom. Imma għal dak li se ngħid, l-isem mhux daqstant importanti. Għall-ħabta tas-seba' ta' filgħodu nżilna bil-mixi sa ħdejn il-knisja, imma l-bibien kienu kollha magħluqin. Wieħed minnhom deher li kien ilu sewwa ma jinfetaħ għax sa l-għanqbut kien intiseġ mal-koxox tiegħu. Staqsejt wieħed li nzerta kien għaddej minn hemm, qalli. , għidtlu jiena. qalli dak bi tbissima, . Tbissimtlu u ħallejtu b'tislima. Imma ġewwa fija bkejt. Erġajt ittawwalt għal xi l-għaxra. Imbagħad erġajt illejla. Imma l-bieb kien għadu magħluq. Forsi fetaħ x'ħin ma kontx hemm jien u rega' għalaq. Imma l-ħwienet li kienu miftuħa fis-seba' kienu għadhom miftuħa fl-għaxra u anke l-lejla. Niftakar li meta sena ilu kont Milan, kont għaddejt mill-istess esperjenza; il-ħwienet kollha miftuħin il-jum kollu sa tard ħafna filgħaxija, imma l-knejjes, għajr dawk li saru aktar mużewijiet tat-turisti milli santwarji ta' qima u talb, magħluqin kważi l-jum kollu. Imma possibli li tal-ħwienet għandhom aktar x'joffrulhom lin-nies tad-dinja minn fuq l-ixkaffef tagħhom milli għandna aħna mill-knejjes tagħna? Anke f'pajjiżna, ma nafx hux kullimkien, imma bosta knejjes jiftħu ftit għall-ħin tal-quddies, imbagħad daqshekk. Matul il-jum bħal donnu m'għandhomx aktar x'joffru. Għandu raġun il-Papa Franġisku jitkellem u jippriedka – kważi jibki – li fiċ-ċentru tad-dinja, illum hemm l-alla falz tal-flus! Il-mammona! U waqt li s-santwarji ta' dan l-idolu falz qegħdin dejjem aktar jiftħu l-bibien tagħhom, aħna, li niftaħru li nqimu lil Alla veru, il-bibien tagħna aktar magħluqin milli miftuħa. Anke din tnehieda ohra tal-Papa, "Sirna Knisja magħluqa!". Jum fost l-oħrajn, wieħed iben imġewwaħ u mċerċer, li bosta snin qabel kien ħalla dar missieru, sema' leħen jidwi f'qalbu, "Ejjew għandi, intom lkoll li tinsagħbu mħabbtin u mtaqqlin u jiena nserraħkom." U ħalla, dan l-iben imġewwaħ u mċerċer, il-maqjel fejn kien, u mexa ħiemed u kiebi lejn dar missieru. Meta qorob sewwa ħares 'il fuq, imma fis-setaħ ma lemaħ lil ħadd. Mexa aktar u meta wasal ra li anke l-bieb kien magħluq. Ħabbat, iżda minn ġewwa ma fetaħlu ħadd. Ipprova jiftaħ bħal dari, imma l-bieb, sabiħ u oħxon kien imbarrat. Għalhekk, dan l-iben, kif kien imġewwaħ u mċerċer, intasab bilqegħda fuq l-għatba ta' dar missieru. U l-leħen li kien sema' qabel, issokta jkellmu. Imma l-bieb sabiħ u oħxon xorta baqa' ma nfetaħx. Forsi dak li dari kien joħroġ biex jiftaħ, kien għajjien wisq biex jitħarrek.
Huma jiftħu u aħna nagħlqu